Predkladacia správa

Návrh zákona o dobrovoľnej vojenskej príprave a o zmene a doplnení niektorých zákonov (ďalej len „návrh zákona“)  je vypracovaný ako iniciatívny materiál. 
Účelom návrhu zákona je predovšetkým napĺňať cieľ v oblasti tvorby záloh ozbrojených síl Slovenskej republiky (ďalej len „ozbrojené sily“) z radov občanov, ktorí prejavia záujem dobrovoľne sa zúčastniť vojenského výcviku prostredníctvom dobrovoľnej vojenskej prípravy, ktorí nevykonali vojenskú službu, ani štátnu službu v služobnom pomere, a ich zaradenie do záloh ozbrojených síl je tak v súčasnosti vylúčené. V súvislosti s výrazným úbytkom vojakov v zálohách ozbrojených síl a vývojom bezpečnostného prostredia vo svete je cieľom návrhu zákona vytvoriť podmienky na dobrovoľnú vojenskú prípravu občanov na obranu vlasti už v stave bezpečnosti. Navrhuje sa, aby po úspešnom absolvovaní prípravy bol vojak dobrovoľnej vojenskej prípravy povýšený do vojenskej hodnosti vojak 2. stupňa  a následne zaradený do záloh ozbrojených síl. Zálohy ozbrojených síl upravuje zákon č. 570/2005 Z. z. o brannej povinnosti a o zmene a doplnení niektorých zákonov v znení neskorších predpisov (ďalej len „zákon č. 570/2005 Z. z.“), ktorý sa novelizuje spolu s ďalšími súvisiacimi zákonmi. Okrem zloženia záloh ozbrojených síl sa v zákone č. 570/2005 Z. z. navrhuje upraviť aj ich použitie. Úloha vyplynula z Programového vyhlásenia vlády Slovenskej republiky na roky 2012 až 2016 s cieľom vytvoriť právne prostredie pre použitie aktívnych záloh v stave bezpečnosti, keďže platná právna úprava to neumožňuje. V súvislosti s touto zmenou sa odborná príprava aktívnych záloh nahrádza pravidelným cvičením  a zavádza sa plnenie úloh ozbrojených síl pri riešení mimoriadnych udalostí.
Súvisiace zákony sa novelizujú s cieľom upraviť podmienky občanom, ktorí prejavia aktívny záujem o riešenie otázok obrany a bezpečnosti Slovenskej republiky, tak aby neboli výkonom dobrovoľnej vojenskej prípravy, vykonávaním pravidelných cvičení alebo plnením úloh ozbrojených síl negatívne postihovaní v súvisiacich osobných alebo pracovných aspektoch. 
Návrhom zákona sa transponuje Smernica Rady 2000/43/ES z 29. júna 2000, ktorou sa zavádza zásada rovnakého zaobchádzania s osobami bez ohľadu na rasový alebo etnický pôvod. 
Návrh zákona je v súlade s Ústavou Slovenskej republiky, ústavnými zákonmi, ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná a s právom Európskej únie.
Predložený návrh zákona bude mať pozitívny aj negatívny vplyv na rozpočet verejnej správy. Negatívny vplyv na rozpočet verejnej správy bude v plnom rozsahu krytý v rámci limitov stanovených  v rozpočtovej kapitole Ministerstva obrany Slovenskej republiky na rok 2016 a ďalšie roky. Návrh zákona bude mať pozitívny sociálny vplyv, ktorý sa prejaví zvýšením disponibilných príjmov tých občanov Slovenskej republiky, ktorí sa dobrovoľne rozhodnú vstúpiť do aktívnych záloh alebo vykonať dobrovoľnú vojenskú službu. Návrh zákona nemá vplyv na rozpočty obcí a vyšších územných celkov, na podnikateľské prostredie, na životné prostredie ani na informatizáciu spoločnosti.
Návrh zákona nemá byť predmetom vnútrokomunitárneho pripomienkového konania.
Neexistujú prekážky sprístupnenia materiálu podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov a podľa zákona č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov.
Návrh zákona bol predmetom medzirezortného pripomienkového konania. Jeho vyhodnotenie je súčasťou predloženého materiálu. Návrh zákona sa na rokovanie Legislatívnej rady vlády Slovenskej republiky predkladá bez rozporov.